Tartu Waldorfgümnaasium

Tartu Waldorfgümnaasium (TWG) on Tartus tegutsev tasuline erakool, kus on võimalik omandada nii põhi- kui ka keskharidust. 

Gümnaasiumi tegevust haldab MTÜ Tartu Vaba Waldorfkooli Selts. Kooli õppekava on loodud kooskõlas Waldorfi pedagoogikaga, mis lähtub õpetamise ja kasvatamise ühtsuse põhimõttest. Õppetöö toimub perioodõppe vormis, kus ühte ainet käsitletakse süvendatult 4–5 nädala jooksul 90 minutit kestvates põhitundides. Sellele lisaks õpetatakse muid aineid, kusjuures võõrkeeleõpe algab juba esimeses klassis.

Ajalugu

Kooli asutamine 
3. märtsil 1990 loodi Tartu Vabakooli Selts, mille eesmärk oli luua Waldorfi gümnaasium. Sama aasta 1. septembril alustaski tollase Tartu Kunstigümnaasiumi juures Ristikheina lasteaia ruumides Waldorfi pedagoogikale tuginev eksperimentaalklass.

20. augustil 1992 asutati Tartu Vabakool, mis sai linnavalitsuse lasteaed-algkooli määruse 15. juulil 1993. 1992. aasta sügisel alustas tööd Tartu Waldorfpedagoogika Seminar aadressil Ploomi 1.

Kui varem oli tegemist olnud munitsipaalkooliga, siis 1. septembril 1996 tegutses Tartu Vaba Waldorfkool juba erakoolina. Sõna „vaba“ otsustati kooli nimest siiski segaduse vältimiseks eemaldada ning 2002. aasta veebruarist kannab kool nime Tartu Waldorfgümnaasium.

1999. aastal sai kool haridusministeeriumilt gümnaasiumi tegevusloa ning 2002. aasta kevadel lõpetas esimene gümnaasiumilend TWG.

2010. aastal tunnustati Waldorfi koolide tegevusvabadust riiklikus õppekavas.

Uus koolimaja 
Alates 2015. aastast asub gümnaasium aadressil Kreutzwaldi 64. Ploomi tänava hoones valitses juba aastaid ruumipuudus ja 2013. aastal tekkis esimest korda olukord, kus esimesse klassi soovijaid oli kahe paralleelklassi jagu. Ruumipuuduse tõttu pidid isegi õpetajad õpetajate toast välja kolima, et seal klass tegutseda saaks. Tartu Vaba Waldorfkooli Selts pidi seetõttu alternatiivseid võimalusi kaaluma. Valikus oli linnalt saadud maatükk Raadil, juurdeehitus Ploomi tänava hoonele ja maaülikooli endine peahoone Kreutzwaldi 64 aadressil.

29. mail 2014 andis Maaülikooli nõukogu Tartu Vaba Waldorfkooli Seltsile Kreutzwaldi 64 hoone müüginõusoleku. 16. oktoobril 2014 sõlmiti ostu-müügileping, millega Tartu Vaba Waldorfkooli Selts ostis maaülikooli vana peahoone 960 000 euroga ära. Ostu toetas 140 000 euroga Saksa fond Freunde der Erziehungskunst Rudolf Steiners e.V, 180 000 eurot panustati omavahenditega, mille juurde kuulusid ka annetused, ning 640 000 eurot tuli laenu võtta. Hoone on 6700 ruutmeetri suurune ehk kolm korda suurem vanast Ploomi tänava pinnast. Uue koolimaja juurde kuulub ka kolm hektarit maad.

Juba 2015. aasta alguses kolis gümnaasium Ploomi tänavalt Kreutzwaldi tänavale ümber ning sama aasta maikuu eelviimasel nädalal tähistati uues hoones TWG 25. sünnipäeva.

Traditsioonid 
Tartu Waldorfgümnaasiumis on nii õppekava kui ka pühade ja tähtpäevadega seotud traditsioone.

Õppekavaga seotud traditsioonid on näiteks vanade ametitega tutvumine 3. ja 4. klassis, olümpiamängud 5. klassis, klassinäidend ja aastatöö 8. klassis, uurimis- või praktiline töö 11. klassis ning sotsiaalpraktika 12. klassis.

Pühade ja tähtpäevadega seotud traditsioonid 

 1. klassi esimene koolipäev, kus 12. klassi õpilased 1. klassi omad käekõrval kooliperre vastu võtavad;
 miikaelipäev, kus nooremates klassides korraldatakse mängud, vanemates klassides orienteerumine;
 õpetajate päev, kus vanemad klassid saavad ennast õpetajarollis proovile panna;
 laternapidu, mille jaoks iga klassi õpilased on käsitöötundides laternad meisterdanud. Nendega jalutatakse ümber koolimaja, et pimedasse aega pisut valgust tuua;
 kuupeod, kus kõik klassid esitavad ühe aineperioodi jooksul õpitu kunstilise etteastena;
 jõululaat, mida korraldab tavapäraselt 8. klass koos oma vanemate ja klassijuhatajaga. Laadal on letid pea kõigil klassidel, kus kaubeldakse enda valmistatud toodetega, lisaks on laadale oodatud ka nt maheettevõtjad, puu- ja käsitöömeistrid;
 advendiaeg, mille jooksul nooremad klassid osalevad advendiringis, vanemad kuulavad aga igal esmaspäeval ühte lugu järjejutuna. Klassid korraldavad viimasel nädalal enne jõule omakeskis ka jõulupidusid, mis kulmineerub ühise jõulukontserdiga veerandi viimasel õhtul.

Koolipere 
2014. aastal õppis koolis umbes 200 õpilast., 2015. aastal 250 õpilast ja 2020/2021. õppeaastal õppis koolis 341 õpilast.

Klassides on keskmiselt 18 õpilast ja koolis töötab 44 õpetajat.

Viited 

Tartu koolid
Waldorfkoolid